कश्मीर घाटी के इतिहास में कई सौ साल बाद ऐसा वक़्त आखिर आ ही गया जब एक शेख़ ने पाँच प्रतिशत के नेतृत्व को हाशिए पर धकेल कर 95 प्रतिशत हिन्दुओं की औलाद वाले कश्मीरी मुसलमानों का परचम फहरा दिया । ( यह अलग बात है कि बाद में यही शेख़ , मोहम्मद अब्दुल्ला अपनी अलग डफली बजाने लगे ) उस समय से आज तक मौलाना की शब्दावली में 95 प्रतिशत हिन्दुओं की औलाद वाले कश्मीरी मुसलमानों को शेर पार्टी कहा जाने लगा और पाँच प्रतिशत बाहर से आए मीरवाइजों ,सैयदों और गिलानियों की पार्टी को बकरा पार्टी कहा जाने लगा । अपने वक़्त में कश्मीरी शेख़ अब्दुल्ला ने सब कश्मीरियों को एकत्रित करके मीरवायजों को कश्मीर घाटी में उनकी असली जगह बता दी थी । एक मीरवाइज़ तो भाग कर पाकिस्तान में ही चला गया । मामला यहाँ तक बढ़ा कि कश्मीरी अपने आपको शेर पार्टी कहने लगे और मीरवाइजों की सफ़ों में बैठे अरबों, इरानियों, तुर्कों ,पठानों और मध्य एशियाई लोगों को बकरा पार्टी कहने लगे । लेकिन मीरवाइजों के नेतृत्व में गिलानियों खुरासानियों ने कश्मीरियों पर अपना शिकंजा कसने के प्रयास निरंतर जारी रखे और वे प्रयास अब भी जारी हैं । यह कश्मीरियों का दुर्भाग्य ही कहा जाएगा कि उनकी शेर पार्टी के शेख़ मोहम्मद अब्दुल्ला अमेरिकी साम्राज्यवादियों के हाथों में चले गए , और बाद में स्वयं ही बकरा पार्टी की भाषा बोलने लगे । यदि वे ऐसा न करते तो शायद बकरा पार्टी का कश्मीर में अन्त हो जाता और इसके चलते इतिहास भी बदल जाता । शेर जब बकरे की भाषा बोलता है तो कितना दयनीय हो जाता है ,इसका सहज ही अनुमान लगाया जा सकता है । शेख़ अब्दुल्ला के बाद राज्य की कमान एक दूसरे कश्मीरी बख़्शी ग़ुलाम मोहम्मद के हाथों आई । बे अन्त तक शेर पार्टी के ही रहे और बकरा पार्टी से भिड़ते रहे । मीरवाइजों की जमात उनसे सबसे ज़्यादा दुखी रहती थी । लेकिन दिल्ली की आन्तरिक राजनीति का शिकार होकर वे रुखसत हुए । उसके बाद कश्मीर की कमान उनके हाथों में ही रही जो सैद्धान्तिक रूप से बकरा पार्टी के साथ थे । फिर चाहे वे ग़ुलाम मोहम्मद सादिक़ हों , या मीर क़ासिम हों या फिर मुफ़्ती मोहम्मद सैयद हों । बीच में शेख़ अब्दुल्ला का कुनबा सत्ता में आता रहा लेकिन वह कुनबा अपने बाप की तरह स्थिर मन न होने के कारण कभी शेर पार्टी और कभी बकरा पार्टी के बीच भागता रहा । कालान्तर में उसका एक ही मक़सद बचा किसी भी तरीक़े से सत्ता पर क़ब्ज़ा जमाए रखना । उनके लिए सत्ता कश्मीरी अवाम की सेवा के लिए नहीं बल्कि अपने कुनबे का पेट भरने का ज़रिया बन कर रह गई । बकरा पार्टी का नेतृत्व इसके कारण भी वरकरार रहा । वैसे भी जब शेख़ अब्दुल्ला जेल में थे , तो जिस रायशुमारी फ़्रंट ने जन्म लिया था , उसमें ज़्यादातर बकरे ही थे । कश्मीर की वादियों को अपनी चरागाह मान कर मुँह मारने का इन बकरों को लम्बा मौक़ा मिला । कभी जमायत-ए-इस्लामी के नाम पर , कभी हुर्रियत कान्फ्रेंस के नाम पर या फिर किसी तीसरे चौथे नाम पर ये बकरे तंजीमबंद होते रहे । बकरा पार्टी कश्मीर में कोशिश करती रही कि कश्मीरी अपनी तहज़ीब भूल जाएँ , अपनी ज़ुबान भूल जाएँ , अपने संस्कार , अपनी कश्मीरियत भूल जाएँ । ये सब भूल कर वे अरबों की तहज़ीब सीख लें । उन्हीं की ज़ुबान बोलने लगें । केसर की क्यारियों में खजूर उगाने लगें । लेकिन कश्मीर घाटी में इन्हें इसमें सफलता नहीं मिल सकी । ऐसे वक़्त में बकरा पार्टी को शायद लगा होगा कि जिन कश्मीरियों ने विदेशी हुकुमरानों के भीषण अत्याचारों के बाद भी अपना मज़हब नहीं छोड़ा है , अभी भी हिन्दु ही हैं और मंदिरों में जाते हैं , उन्हीं की छूत के चलते मतान्तरित हो चुके कश्मीरी अपनी जड़ें नहीं छोड़ रहे । आलम तो यह था कि अपने जीवन के अंतिम चरण में बकरों के साथ ही मिल जाने के बावजूद , सुपुर्द-ए-ख़ाक हो जाने से पहले शेख़ मोहम्मद अब्दुल्ला अपनी आत्मकथा में गौरव से यह बताने का मोह नहीं छोड़ सके कि हम भगवान दत्तात्रेय की पूजा करने वाले ब्राह्मणों के वंशज हैं । तब बकरा पार्टी ने सरहद पार से आने वाले आतंकियों की मदद से उन सभी कश्मीरी हिन्दुओं को घाटी से बाहर कर दिया , ताकि छूत के इस कारण को ही दफ़ना दिया जाए । सचमुच उन्होंने ऐसा कर दिखाया भी । उसके बाद वे कभी नुन्द ऋषि का जियारतखाना जला कर कश्मीरियों को डराते रहे , कभी जियारतखानों के ख़िलाफ़ ज़हर उगलते रहे लेकिन उन्हें पूरी कामयाबी कभी हासिल नहीं हुई । इसे सचमुच कश्मीरियों की बदक़िस्मती कहना होगा कि उनके अपने ही कुछ लोग बकरा पार्टी के साथ मिल गए । लेकिन हर युग में , हर क़ौम के साथ होता आया है । जयचन्दों का इतिहास पुराना है ।